الراك او الة المط ( بالانجليزى : The Rack ) كانت الة تعذيب ، زى ترابيزه عادة من الخشب اعلى من الارض شويه و فيها ملف فى طرف من الترابيزه او فى الطرفين. كانت ببتربط الرجلين بأغلال فى طرف الترابيزه او فى ملف و الايدين بتتربط فى الملف التانى و بعدين يبتدى تعذيب الضحيه بتدوير الملفات بطريقه عكسيه بحيث ان الجسم يتمط لغاية المفاصل ما تطلع من بعض. وقت مط الجسم كانت بتتسمع أصوات خروج المفاصل و الضلوع و العضم من بعض بطريقه مرعبه. و ساعات كانوا بيجيبوا الضحايا التانيين عشان يتفرجوا على حد بيتعذب بالمنظر ده عشان يرهبوهم و يخلوهم يعترفوا او يدوا معلومات. كان فيه نوعيه افظع من الراك العادى بيتحط فيا ملف فيه مسامير فكان الضحيه بيتربط فى الراك و هو نايم على بطنه و فى الوقت اللى كان بيتمط فيه كان ملف المسامير بيقطع بطنه و كانت العمليه طبعاً بتنهى بقتله. بطبيعة الحال الضحايا كانوا بيتعذبوا بوسايل تانيه اضافيه و هما مربوطين على الراك فكانوا بيحرقوا مثلاً اطرافهم بمشاعل او شمع او يطلعوا ضوافرهم من صوابع ايديهم و رجليهم.